Mazhab Syafii

**Mazhab Syafii** atau **Mazhab Syafie** (bahasa Arab: شافعية, *Syāfi'īyaṯ*) adalah mazhab fiqah yang dicetuskan oleh **[[Muhammad bin Idris al-Syafii]]** atau juga dikenali sebagai **[[Imam Syafie|Imam Syafii]]**. Mazhab ini kebanyakannya diikuti oleh para penduduk Muslim di Mesir, Barat Arab Saudi, Syria, Jordan, Indonesia, Malaysia, Brunei, Singapura, Selatan Filipina dan Pantai Koromandel di Malabar, Hadramaut (Yaman), serta Bahrain.

## Sejarah
Pemikiran fiqah mazhab ini diawali oleh Imam Syafii, yang hidup di zaman pertentangan antara aliran ahli Hadith (cenderung berpegang pada teks hadis) dan *ahl al-ra'y* (cenderung berpegang pada akal fikiran atau *ijtihad*). Beliau belajar dari Imam Malik sebagai tokoh ahli Hadith, dan Imam Muhammad bin Hasan Asy-Syaibani sebagai tokoh dan ulama yang juga murid ulama hadith muntawatir.

Imam Syafii kemudiannya merumuskan aliran mazhabnya yang tersendiri, yang boleh dikatakan berada di antara kedua-dua kelompok tersebut. Imam Syafii menolak *Istihsan* dari Imam Abu Hanifah mahupun *Mashalih Mursalah* dari Imam Malik. Walau bagaimanapun, Mazhab Syafii menerima penggunaan qiyas secara lebih luas berbanding Imam Malik. Meskipun berbeza dari kedua mazhab tersebut, keunggulan Imam Syafii sebagai ulama fiqah, Usul al-Fiqh, dan hadith di zamannya membuat mazhabnya memperoleh banyak pengikut dan kealimannya diakui oleh ramai ulama yang hidup sezaman dengannya.

## Asas-asas
Dasar-dasar Mazhab Syafii dapat dilihat dalam kitab Usul al-Fiqh *Ar-Risalah* dan kitab fiqah *al-Umm*. Di dalam buku-buku tersebut Imam Syafii menjelaskan kerangka dan prinsip mazhabnya serta beberapa contoh merumuskan hukum far'iyyah (yang bersifat cabang). Asas-asas mazhab yang pokok pangkalnya: , ialah berpegang pada: dalil dan nas ini.

# **[[Al-Quran]]**, tafsir secara lahiriah, jika tidak ada yang menegaskan bahawa yang dimaksud bukan erti lahiriahnya. Imam Syafii pertama sekali selalu mencari alasannya dari Al-Quran dalam menetapkan hukum Islam.
# **[[Sunah]]** dari Rasulullah SAW kemudian digunakan jika tidak ditemui rujukan dari Al-Quran. Imam Syafii sangat kuat pembelaannya terhadap sunnah sehingga dijuluki *Nashir As-Sunnah* (pembela Sunnah Nabi).
# **[[Ijmak]]** para Sahabat Nabi, yang tak diketahui ada perselisihan tentang itu. Ijma' yang diterima Imam Syafii sebagai landasan hukum adalah ijma' para sahabat, bukan kesepakatan seluruh mujtahid pada masa tertentu terhadap suatu hukum; kerana menurutnya hal seperti ini tidak mungkin terjadi.
# **[[Kias]]** yang dalam Ar-Risalah disebut sebagai ijtihad, apabila dalam ijma' tidak juga ditemukan hukumnya. Akan tetapi Imam Syafii menolak dasar istihsan dan istislah sebagai salah satu cara menetapkan hukum Islam.

## Qaul Qadim dan Qaul Jadid
Pada peringkat awal, Imam al-Syafii pernah menetap di Baghdad. Sepanjang tempoh tinggalnya di sana, beliau mengeluarkan pelbagai ijtihad yang dikenali dengan istilah *Qaul Qadim* (pendapat lama).

Apabila aliran Muktazilah berjaya mempengaruhi pemerintahan khalifah, Imam al-Syafii kemudiannya berpindah ke Mesir. Di sana, beliau berhadapan dengan realiti dan permasalahan baharu yang berbeza daripada apa yang pernah beliau temui di Baghdad. Hal ini mendorong beliau untuk mengeluarkan ijtihad-ijtihad baharu yang dikenali dengan istilah *Qaul Jadid* (pendapat baharu).

Imam Syafii berpendapat bahawa *Qaul Jadid* tidak bermaksud menghapuskan *Qaul Qadim*. Sekiranya terdapat keadaan yang sesuai dengan mana-mana satu daripada kedua-duanya, maka salah satunya boleh diguna pakai. Justeru, kedua-dua qaul tersebut hingga ke hari ini masih dianggap terpakai dan diiktiraf oleh para pengikut Mazhab Syafii.

## Pegangan akidah
Pada asalnya, akidah Imam Syafii dan para penerusnya adalah berakidah salaf iaitu menerima sifat-sifat Allah sebagaimana yang dinyatakan dalam al-Qur’an dan Sunnah tanpa *tahrif* (mengubah), *ta‘til* (menolak), *takyif* (membayangkan bentuk), *tamthil* (memberi misal) dan *tasybih* (menyerupakan dengan makhluk). Namun demikian majoriti ulama selepas zaman salaf —iaitu di zaman *khalaf*— berpegang dengan mazhab Asya'irah seperti Imam Nawawi, Imam Ibnu Asakir, Imam al-Ghazali, Imam Ibnu Hajar al-Asqalani dan lain-lain. Sekalipun begitu, terdapat sejumlah ulama di zaman khalaf yang bermazhab Syafii yang tetap mengikuti akidah salaf, antaranya: **Imam Abu Uthman al-Sabuni** (w.449H), **Syeikhul Islam Abu al-Hassan al-Hakkari** (w.486H)**,** Imam Ibnu Kathir, (w.774H) serta **Imam Sadruddin Sulaiman bin Yusuf al-Yasufi** (w.789H). Di alam nusantara pula, antara ulama bermazhab Syafii yang mengikuti akidah salaf ialah **Syeikh Abdul Qadir bin Abdul Mutalib al-Mandili** (w.1965M).

## Penyebaran
Penyebar-luasan pemikiran Mazhab Syafii berbeza dengan Mazhab Hanafi dan Mazhab Maliki, yang banyak dipengaruhi oleh kekuasaan kekhalifahan. Pokok fikiran dan prinsip dasar Mazhab Syafii terutama disebar-luaskan dan dikembangkan oleh para muridnya. Murid-murid utama Imam Syafii di Mesir, yang menyebarkan dan mengembangkan Mazhab Syafii pada awalnya adalah:
* Yusuf bin Yahya al-Buwaiti (w. 846 M)
* Abi Ibrahim Ismail bin Yahya al-Muzani (w. 878 M)
* Ar-Rabi bin Sulaiman al-Marawi (w. 884 M)

Imam Ahmad bin Hanbal yang terkenal sebagai ulama hadith terkemuka dan pendiri fiqah Mazhab Hanbali, juga pernah belajar Imam Syafii. Selain itu, masih banyak ulama-ulama yang terkemudian yang mengikuti dan turut menyebarkan Mazhab Syafii, antara lain: 

- Imam Al-Baihaqi yang mencari dan menyusun dalil hadith bagi setiap fatwa Imam Syafii, orang yang banyak berjasa kepada Imam Syafii dan mazhabnya.

- Imam Al-Ghazali mensyarah fiqh mazhab Syafii di kitab Al-Aziz dan Al-Wajiz. 

- Imam An-Nawawi pengarang Minhajul Talibin, manual bagi mazhab Syafii dan pendapatnya dianggap sebagai muktamad mazhab Syafii bersama dengan Imam Ar-Rifai. 

- Imam As-Suyuti, wafat pada 1505 Masihi, pakar tafsir, pakar fiqh Syafii, pakar bahasa Arab dan pakar hadith. Orang paling alim diatas muka bumi dizamannya.

- Imam Ibn Hajar Al-Haithami wafat 1566. Mensyarah kitab Minhaj Imam Nawawi menjadi Tuhfatul Muhtaj. Rujukan kepada Syafi'iyah terkemudian.

## Rantaian Kitab Fiqh Mazhab Shafi‘i: Dari Imam al-Syafi‘i Hingga Era Moden.
Mazhab Syafii merupakan antara mazhab fiqh yang paling tersusun dari sudut perkembangan kitab dan kesinambungan ilmiah. Tradisi penulisan kitab dalam mazhab ini berkembang mengikut zaman, bermula dari pengasas mazhab sendiri sehingga ke ulama Nusantara moden. 

### Zaman Pengasas Mazhab dan Penyebar Awal
Imam Syafii, pengasas mazhab Syafii, meninggalkan warisan intelektual yang besar melalui kitabnya *al-Umm*, yang menjadi asas kepada sistem fiqh mazhab ini. Murid-murid beliau, seperti al-Muzanī dan al-Buwayṭī, mengambil langkah penting dalam menyusun dan merumuskan fiqh Imam al-Syafii. Kitab *al-Mukhtaṣar al-Kabīr* oleh al-Muzanī dan *Mukhtaṣar al-Buwayṭī* adalah antara karya utama yang membantu dalam penyebaran awal fiqh Syafii. Penyampaian lisan dan penulisan oleh al-Rabīʿ al-Murādī dan Abu Yaʿqūb al-Buwayṭī turut memastikan pemikiran Imam Syafii dapat diwarisi oleh generasi seterusnya.

Dalam era penyusunan lanjut, Abu Ishaq al-Shīrāzī memainkan peranan penting dengan karya *al-Muhadhdhab*, yang menyusun semula fiqh Syafii dengan perbandingan pendapat dan dalil. Kitab ini diiktiraf sebagai salah satu sumber utama mazhab, setanding dengan *Mudawwanah* yang disusun oleh Sahnun dalam mazhab Maliki. Imam al-Ghazālī kemudian memperkukuh lagi fiqh Syafii melalui kitab *al-Wasīṭ, al-Basīṭ, al-Wajīz,* dan *al-Khulāṣah*, yang memberi pentarjihan dan pencerahan terhadap fiqh serta kitab *al-Muhadhdhab*.

Selepas itu, Imam al-Rāfiʿī mengembangkan mazhab ini dengan *al-ʿAzīz Sharḥ al-Wajīz*, yang menjadi rujukan utama sebelum kemunculan Imam al-Nawawī. Imam al-Nawawī sendiri meninggalkan karya besar seperti *Rawḍat al-Ṭālibīn, al-Majmūʿ Sharḥ al-Muhadhdhab,* dan *Minhāj al-Ṭālibīn*. *Minhāj* menjadi teks standard yang menjadi tunjang kepada syarah-syarah generasi berikutnya.

Kemudian, Zakariyyā al-Anṣārī menyusun syarah kepada kitab terdahulu melalui *Asnā al-Maṭālib fī Sharḥ Rawḍat al-Ṭālib* dan *Fatḥ al-Wahhāb*, memberikan matan yang sesuai untuk pelajar pemula dan pertengahan. Ibn Ḥajar al-Haytamī pula menyusun *Tuḥfah al-Muḥtāj*, syarah utama kepada *Minhāj al-Ṭālibīn*, diikuti oleh Shams al-Dīn al-Ramlī dengan karyanya *Nihāyat al-Muḥtāj*, yang menjadi rujukan alternatif kepada *Tuḥfah al-Muḥtāj*. Dua cabang utama mazhab Syafii di peringkat ini ialah “Imāmān,” merujuk kepada Ibn Hajar dan al-Ramlī.

Tidak dapat dinafikan bahawa Mazhab Syafii telah berakar umbi dengan teguhnya di Nusantara sejak zaman awal penyebaran Islam di rantau ini. Hal ini terbukti apabila pengembara masyhur Ibn Battutah mengunjungi Pasai pada tahun 1345M, semasa pemerintahan Sultan Malik al-Zahir. Beliau mendapati bahawa sultan tersebut merupakan seorang pemerintah yang berilmu dan sangat menaruh minat terhadap hal-hal keagamaan. Ibn Battutah turut memerhatikan bahawa sultan beserta rakyatnya mengamalkan ajaran Mazhab Syafii. Semasa kunjungannya ke Pasai, beliau turut bertemu dengan dua orang ulama Mazhab Syafii yang berasal dari Parsi, iaitu Amir Ibn Sayyid al-Syirazi dan Taj al-Din al-Isfahani.

Ibnu Battutah menceritakan:

Mazhab Syafii kemudian berkembang ke Alam Melayu dengan kehadiran ulama besar seperti Sheikh Daud al-Faṭānī, yang menulis *Munyat al-Muṣallī*, sebagai adaptasi fiqh Syafii kepada konteks Nusantara. Ulama Patani, Acheh, dan Nusantara abad ke-19 hingga ke-20 turut menghasilkan karya seperti *Sabil al-Muhtadin* oleh Syeikh Muhammad Arshad al-Banjari, yang berpaksikan kepada mazhab Syafii namun dengan pendekatan yang lebih mudah dan kontekstual untuk masyarakat tempatan. Dengan perkembangan ini, fiqh Syafii terus kekal relevan dalam dunia Islam sehingga kini.

## Peninggalan
Imam Syafii terkenal sebagai pengasas pertama metodologi hukum Islam. Ilmu Usul al-Fiqh tidak dikenali pada zaman Nabi dan para sahabat, bahkan ia baru lahir selepas Imam Syafii menghasilkan karyanya, al-Risalah. Mazhab Syafii umumnya dianggap sebagai mazhab yang paling konservatif berbanding mazhab-mazhab fiqah Sunni yang lain, dan pelbagai cabang ilmu keislaman telah berkembang pesat berkat dorongan metodologi hukum Islam yang dianjurkan oleh para penyokong mazhab ini.

Kerana metodologi yang sistematik dan tinggi tingkat ketelitian yang dituntut oleh Mazhab Syafii, terdapat ramai ulama dan penguasa di dunia Islam yang menjadi penyokong setia mazhab ini. Empayar Saljuk dibawah perdana menteri Nizamul Mulk mendirikan madrasah Nizamiyah di Baghdad dan Khurasan, menjadikan mazhab Syafii menjadi dua aliran iaitu aliran Baghdad dan Khurasan. Kerajaan Ayyubiyah yang memerintah Mesir, Syria, Hijaz dan Yaman menjadikan mazhab Syafii sebagai mazhab rasmi negara menggantikan fahaman Syiah Ismailiyah. Melalui jalur perdagangan dari Mesir, Hijaz dan Yaman, mazhab Syafii tersebar ke pantai Malabar (Kerala) di India dan ke Asia Tenggara. Tambahan lagi, Mazhab Syafi'i dianggarkan diikuti oleh kira-kira 28% umat Islam di seluruh dunia, menjadikannya mazhab terbesar kedua dari segi jumlah pengikut selepas Mazhab Hanafi.

## Lihat pula
* Imam Syafii
* Mazhab Hanafi
* Mazhab Maliki
* Mazhab Hanbali

## Rujukan
# Abu Zahrah, Muhammad, *Imam Syafi'i: Biografi dan Pemikirannya dalam Masalah Akidah, Politik & Fiqih*, Penerjamah: Abdul Syukur dan Ahmad Rivai Uthman, Penyunting: Ahmad Hamid Alatas, Cet.2 (Jakarta: Lentera, 2005).
# Al-Qaththan, Syaikh Manna', *Pengantar Studi Ilmu Al-Qur'an*, Penerjemah: H. Aunur Rafiq El-Mazni, Lc., MA., Penyunting: Abduh Zulfidar Akaha, Lc., Cet.1 (Jakarta: Pustaka Al-Kautsar, 2006). 
# Yatim, Badri, *Sejarah Peradaban Islam*, Ed.1, Cet.12 (Jakarta: PT Raja Grafindo Persada, 2001).
# Imam Muslim, *Terjemah Hadits Shahih Muslim*, Penerjemah: Ahmad Sunarto (Bandung: Penerbit "Husaini" Bandung, 2002).
# Al Imam Al Bukhari, *Terjemah Hadits Shahih Bukhari*, Penerjemah: Umairul Ahbab Baiquni dan Ahmad Sunarto (Bandung: Penerbit "Husaini" Bandung, tanpa tahun).

## Pautan luar
* Melacak akar sejarah Isfun dan Islib, oleh Nadirsyah Hosen, artikel di Pustaka Online Media Isnet
* Ringkasan aqidah dan manhaj Imam asy-Syafi'i , rencana di Milis-Muslim
* Penjelasan Mazhab, oleh Ust. H. Ahmad Sarwat, Lc, artikel di Eramuslim 
* Kesan Perbezaan Aliran Mazhab Terhadap Kesatuan Masyarakat Islam 

## Catatan kaki